Brahman-koei en haar bulkalf haal rekordprys | Netwerk24
Deur Marita Herselman 10 September 2019 18:24
’n Nuwe Suid-Afrikaanse rekord is onlangs in Parys, Vrystaat, opgestel toe ’n wit brahmankoei van KwaZulu-Natal en haar jong bulkalf saam vir R430 000 verkoop is.
Princess, ’n wit brahman-koei van KwaZulu-Natal, en haar jong bulkalf is onlangs saam vir die rekordprys van R430 000 op Parys in die Vrystaat verkoop. Tweede van links is Brett Watt-Pringle, die verkoper, met die kopers, Irma en Lourens du Plessis, langs hom. Foto: Wayne Southwood
Sietze Smit, rasdirekteur van die Brahmantelersgenootskap, het dié rekord bevestig wat op 7 September op die nasionale brahmanveiling van die BKB Afrika Lewendehawe-ekspo (ALE) opgestel is.
Princess is ’n kampioenkoei en het al by verskeie skoue die titel van onder meer senior kampioenkoei in die klas vir wit brahmane verower.
“Dit is ’n uitsonderlik goeie koei. Sy het ook goed op drie ander plekke geskou,” sê Smit.
Vir dié redes en weens die koei se “besonderse genetiese samestelling” het dié diere uitgestaan, sê Smit.
Die vyfjarige Princess en haar derde bulkalfie van sowat 26 dae oud is deur Brett en Elize Watt-Pringle van Tugela Brahmans in Ladysmith verkoop.
Brett sê Princess, wat die skaal op 708 kg laat kreun, was vanjaar die beste skoukoei in die land.
Lourens en Irma du Plessis, direkteure van Louma Boerdery (Nedibest Brahmane) van Thabazimbi, Limpopo, het die R430 000 opgedok.
“Dis baie goeie genetika – die Brahman self is een van die grootste kruisrasbeeste ter wêreld,” sê Lourens oor sy motivering om dié reusebedrag vir die diere te betaal.
“Dit is ’n bees wat baie goed aangepas is in Suid-Afrika en veral die noordelike Bosveld, die warm dele van die land.
“Dit het ’n baie groot en sterk internasionale mark. Ek glo die basis vir goeie genetika in die land se pryse is nog steeds te laag. Daarom was ek bereid om dié prys te betaal,” sê Lourens.
* Volgens Smit is die gemiddelde bedrag wat vir brahman-verse op die veiling betaal is R41 227, vir koeie met hul kalwers R133 000 en R83 333 vir bulle. Die hoogste prys vir ’n brahman-bul op die veiling was R145 000.
* Smit sê die Suid-Afrikaanse rekordprys is in 2016 vir ’n brahman-bul opgestel toe dit vir R800 000 verkoop is.
Lot 24, 'n koei met kalf verkoop deur Brett Pringle van Tugela Brahmans aan Lourens en Irma du Plessis van Louma Boerdery vir 'n stewige prys van R430 000 tydens @brahman_sa se nasionale #Brahman-veiling in Parys.
Kyk gerus na die video hieronder.@BKBLtd @KingPriceIns pic.twitter.com/JY2d2yIykN
— Veeplaas Tydskrif (@Veeplaas1) September 7, 2019
Meer oor: Parys | Vrystaat
Erfgenaam se wiele opgeveil
Beleggingsopsie in Lydenburg